王禹偁
栽木芙蓉
忆在长洲县，手植芙蓉花。
春栽秋成树，枝叶青婆娑。
八月寒露下，朵朵开红葩。
轻团蜀江锦，碎剪赤城霞。
香侵宾朋坐，艳拂人吏衙。
凌霜伴松菊，满地如桑麻。
岁寒万木脱，斫笋留根查。
春雷一声动，又长新枝柯。
良因地脉宜，岂在人力多。
今来帝城里，赁宅如蜂窠。
阶前栽数根，换土拥新沙。
浇溉汲御沟，盖覆堆野莎。
经春不出土，入夏方有芽。
穷秋竟憔悴，花小尤不嘉。
地气移物性，自念良可嗟。
还同山野人，强为簪组加。
妨贤将致诮，薄俸未充家。
所以多病身，少年双鬓华。
紫微虽云贵，白发将奈何。
会当求山郡，卧理寻烟萝。
奉亲冀丰足，委身任蹉跎。
终焉太平世，散地恣狂歌。